2. ลักษณะการประกอบธุรกิจ

ประวัติความเป็นมาและพัฒนาการที่สำคัญ

บริษัท ราชธานีลิสซิ่ง จำกัด (มหาชน) ก่อตั้งเมื่อวันที่ 2 มิถุนายน 2531 ในนาม "บริษัท ราชธานี
ลิซซิ่ง จำกัด" ด้วยทุนจดทะเบียนเริ่มแรกจำนวน 6 ล้านบาท
โดยมีวัตถุประสงค์หลักเพื่อประกอบธุรกิจประเภทการให้บริการสินเชื่อเช่าซื้อรถยนต์มือสอง
โดยมีผู้เริ่มก่อตั้งบริษัทและบริหารงานร่วมกัน 2 กลุ่ม คือ กลุ่ม ”มิตรภาพส่งเสริมการลงทุน”
ซึ่งเป็นการรวมตัวของกลุ่มนักธุรกิจ และกลุ่ม “บัวหลวง”
ซึ่งมีประสบการณ์ในธุรกิจที่เกี่ยวข้องกับการจำหน่ายรถยนต์มือสองมาก่อน
โดยมีสัดส่วนการถือหุ้นในอัตรา 50 : 50 โดยมีคุณเจริญสุข กิจอิทธิ และคุณวิเชียร
ชินประพินพรเป็นตัวแทนผู้บริหารของกลุ่มแรก และคุณสุทัศน์ สถิตธรรมรัตน์
เป็นตัวแทนผู้บริหารของกลุ่มบัวหลวง

ในช่วงเริ่มต้นของการดำเนินกิจการ บริษัทมุ่งเน้นธุรกิจด้านการให้สินเชื่อเช่าซื้อรถยนต์มือสอง
ทั้งประเภทการให้สินเชื่อแก่ผู้ซื้อรถยนต์รายย่อยโดยผ่านผู้จำหน่ายรถยนต์มือสอง
และการให้สินเชื่อแก่ผู้จำหน่ายรถยนต์มือสองเพื่อใช้เป็นแหล่งเงินทุนในการจัดซื้อรถยนต์มาเพื่อจำหน่าย
หรือที่เรียกว่าการให้สินเชื่อแบบ Floor Plan
ซึ่งการให้สินเชื่อทั้งสองประเภทของบริษัทในอดีตมีสัดส่วนใกล้เคียงกัน
อย่างไรก็ตามบริษัทได้ยกเลิกการให้บริการสินเชื่อแบบ Floor Plan นับตั้งแต่ปี 2538 เป็นต้นมา
และมุ่งเน้นเฉพาะการให้สินเชื่อเช่าซื้อรถยนต์มือสองแก่ผู้ซื้อรถยนต์รายย่อย
โดยมีทีมสินเชื่อให้บริการประจำถึงสถานที่จำหน่ายรถยนต์มือสองซึ่งติดต่อเป็นประจำกับบริษัท
และในปี 2543 บริษัทได้เข้าร่วมเป็นสมาชิกของสมาคมเช่าซื้อแห่งประเทศไทย และในปี 2545
บริษัทมีการพัฒนาระบบสารสนเทศให้ลูกค้าสามารถติดต่อกับบริษัทผ่านทางเว็บไซต์
โดยลูกค้าสามารถสมัครขอสินเชื่อหรือชำระค่างวด on-line ได้
รวมถึงการรับชำระค่างวดผ่านระบบเอทีเอ็ม

นับตั้งแต่เปิดดำเนินการมา บริษัทได้มีการเพิ่มทุนจดทะเบียนมาเป็นลำดับ
โดยได้เพิ่มทุนจดทะเบียนเป็นจำนวน 36 ล้านบาท ในปีเดียวกับที่บริษัทเปิดดำเนินการ ต่อมาในปี
2535 และปี 2538 บริษัทเพิ่มทุนจดทะเบียนเป็น 56 ล้านบาท และ 168 ล้านบาท ตามลำดับ ในปี
2545 ก่อนการเสนอขายหุ้นเพิ่มทุนในครั้งนี้ บริษัทได้จัดหาเงินทุนเพิ่มเติมเพื่อการขยายธุรกิจ
โดยการเพิ่มทุนจดทะเบียนจาก 168 ล้านบาท เป็น 208 ล้านบาท
ด้วยการออกและเสนอขายหุ้นสามัญเพิ่มทุนจำนวน 40 ล้านบาทให้แก่กลุ่มผู้ถือหุ้นเดิมของบริษัท
และการออกหุ้นกู้จำนวน 180 ล้านบาท เสนอขายแก่บุคคลเป็นการเฉพาะเจาะจง และในเดือน
สิงหาคม 2545 บริษัทได้แปรสภาพจากบริษัทจำกัดเป็นบริษัทมหาชนจำกัด
พร้อมกับการเปลี่ยนชื่อบริษัทเป็น "บริษัท ราชธานีลิสซิ่ง จำกัด (มหาชน)"

ภาพรวมการประกอบธุรกิจของบริษัท

บริษัท ราชธานีลิสซิ่ง จำกัด (มหาชน) ประกอบธุรกิจให้เช่าซื้อรถยนต์มือสองมากกว่า 99%
ภายในเขตกรุงเทพฯและปริมลฑล รวมถึงจังหวัดใกล้เคียง โดยประมาณ 60-70%
เป็นประเภทรถยนต์นั่งส่วนบุคคล 20-30% เป็นรถยนต์บรรทุกขนาดเล็กหรือที่รู้จักกันดีว่ารถปิคอัพ
บริษัทได้ขยายธุรกิจไปยังรถบรรทุกขนาดใหญ่ ตั้งแต่ไตรมาส 4 ของปี 2546
ปัจจุบันยังมีสัดส่วนประมาณ 5% ของสินเชื่อรวม

บริษัทให้ความสำคัญกับรถที่มีสภาพคล่องสูงและเป็นที่นิยมของตลาดโดยรวม
ไม่ว่าจะเป็นรถนั่งส่วนบุคคล ซึ่งส่วนใหญ่เป็นรถญี่ปุ่น อย่างเช่น โตโยต้า ฮอนด้า มิตซูบิชิ
ในขณะที่รถปิคอัพ ยังคงเป็นรถที่มีการขยายตัวสูงสุดในตลาด
รวมถึงเป็นรถที่มีการขยายตัวในอัตราที่สูงของสินเชื่อรวมของบริษัทด้วย

บริษัทยังคงยืนยันที่จะทำธุรกิจการให้เช่าซื้ออยู่แค่เพียงรถยนต์มือสองเท่านั้นด้วยความชำนาญ
และประสบการณ์ ประกอบกับตลาดรถยนต์มือสองยังคงมีการเจริญเติบโตอย่างต่อเนื่อง
และสร้างผลตอบแทนได้อย่างน่าพอใจ
แต่พื้นที่ให้สินเชื่อยังคงจำกัดอยู่ภายในเมืองหลวงและจังหวัดใกล้เคียง
ซึ่งมีการขยายตัวของผู้ค้ารถยนต์มือสองไปยังปริมณฑลเป็นจำนวนมาก โดยเฉพาะรถปิคอัพ
ซึ่งยังคงครองความเป็นรถมือสองยอดนิยม โดยดูจากยอดขายรถยนต์ใหม่แล้วมากกว่า 50%
เป็นรถปิคอัพ บริษัทได้ขยายธุรกิจไปยังรถบรรทุกขนาดกลางและใหญ่
เนื่องจากความจำเป็นของการขนส่งซึ่งเพิ่มปริมาณมากขึ้นตามเศรษฐกิจ
อีกทั้งอัตราผลตอบแทนของรถบรรทุกขนาดใหญ่ ยังให้ผลตอบแทนสูงกว่ารถยนต์ชนิดอื่นๆ

โครงสร้างรายได้ของบริษัท

โครงสร้างรายได้ของบริษัทตามงบการเงินปี 2545 และ สิ้นสุด ณ วันที่ 31 ธันวาคม 2546

  ------------------------------ ---------- --------- ---------- ---------
  รายได้                          2546                 2545       

                                 ล้านบาท     %         ล้านบาท     %

  1. รายได้จากสัญญาเช่าซื้อ                                           

  - รถยนต์นั่งส่วนบุคคล               98.57      60.63     59.93      49.60

  - รถยนต์เพื่อการพาณิชย์             32.94      20.26     13.91      11.51

  รวมรายได้จากสัญญาเช่าซื้อ           131.51     80.89     73.84      61.11

  2. รายได้อื่น                                                     

  - รายได้ค่าธรรมเนียมและค่าบริการ    6.80       4.18      3.56       2.95

  - รายได้ค่าปรับจากการผิดนัดชำระ     7.74       4.76      9.58       7.93

  - หนี้สูญได้รับคืน                   2.56       1.57      26.74      22.13

  - รายได้ค่านายหน้าเบี้ยประกัน        8.77       5.40      4.23       3.50

  - รายได้อื่น                      5.20       3.20      2.87       2.38

  รวมรายได้อื่น                     31.07      19.11     46.98      38.89

  รวมรายได้                       162.58     100.00    120.82     100.00
  ------------------------------ ---------- --------- ---------- ---------

เป้าหมายการดำเนินธุรกิจ

เป้าหมายการดำเนินธุรกิจของบริษัทในระยะ 3 - 5 ปีข้างหน้า
บริษัทมุ่งที่จะรักษาฐานลูกค้าเดิมโดยยังคงเน้นการให้สินเชื่อเช่าซื้อรถยนต์มือสอง
ซึ่งให้ผลตอบแทนที่สูงกว่าการให้สินเชื่อเช่าซื้อรถยนต์ใหม่
ตลอดจนการเพิ่มฐานลูกค้าใหม่เพื่อเพิ่มรายได้แก่บริษัท
โดยบริษัทมีนโยบายที่จะขยายสัดส่วนการให้สินเชื่อแก่รถยนต์เพื่อการพาณิชย์ประเภทรถบรรทุกขนาดเล็กหรือรถปิคอัพ
จากเดิมที่มีสัดส่วนร้อยละ 25 เป็นร้อยละ 35 ของพอร์ตสินเชื่อทั้งหมด
รวมทั้งการขยายบริการสินเชื่อรถยนต์มือสองระดับบนซึ่งมีมูลค่าการให้สินเชื่อต่อรายมากกว่าหนึ่งล้านบาทขึ้นไป
จากเดิมที่มีสัดส่วนประมาณร้อยละ 5 เป็นร้อยละ 10 ของพอร์ตสินเชื่อทั้งหมด
นอกจากนี้บริษัทมีนโยบายที่จะขยายบริการสินเชื่ออื่น ๆ ที่เกี่ยวข้องกับรถยนต์
โดยจะพิจารณาให้สินเชื่อกับลูกค้าเช่าซื้อรถยนต์ที่ยังผ่อนชำระค่างวดอยู่
และไม่มีประวัติค้างชำระค่างวด

เนื่องจากบริษัทเป็นบริษัทขนาดเล็กยังไม่มีฐานเงินทุนที่มีต้นทุนต่ำมากนัก
จึงยังคงต้องมุ่งเน้นการให้สินเชื่อที่ทำให้บริษัทมี margin สูง
อย่างไรก็ตามบริษัทตระหนักถึงความเสี่ยงของการให้สินเชื่อเช่าซื้อรถยนต์มือสองที่มีมากกว่ารถยนต์ใหม่
ทั้งความเสี่ยงด้านคุณภาพลูกหนี้และความเสี่ยงด้านคุณภาพ ทรัพย์สิน อาทิ ราคาตลาด
สภาพการใช้งาน และความถูกต้องของทะเบียนรถ เป็นต้น
ในขณะที่รถยนต์ใหม่มีความเสี่ยงด้านคุณภาพลูกหนี้เพียงอย่างเดียว
ซึ่งในการทำธุรกิจบริษัทจึงต้องใช้ความระมัดระวังอย่างมาก
เจ้าหน้าที่สินเชื่อของบริษัทต้องมีความชำนาญและประสบการณ์ในการตรวจสอบคุณภาพรถยนต์เป็นอย่างดี
รวมทั้งจะต้องมีการตรวจสอบราคาตลาดและหลักฐานต่างๆอย่างรัดกุม
นอกจากนั้นในอนาคตบริษัทมีนโยบายที่จะจัดหาแหล่งเงินทุนระยะยาวที่มีต้นทุนต่ำ
และกระจายการทำธุรกิจไปยังการให้สินเชื่อเช่าซื้อรถยนต์มือสองไปยังเขตปริมณฑลและจังหวัดใกล้เคียงพร้อมทั้งขยายฐานลูกค้าไปยังประเภทนิติบุคคลให้เพิ่มขึ้น